CELEX: 62020CN0438
Language: et
Date: 2020-09-18 00:00:00
Title: Kohtuasi C-438/20: Eelotsusetaotlus, mille on esitanud Landgericht Düsseldorf (Saksamaa) 18. septembril 2020 – BT versus Eurowings GmbH

14.12.2020   
            
            
               ET
            
            
               Euroopa Liidu Teataja
            
            
               C 433/21
            
         
      Eelotsusetaotlus, mille on esitanud Landgericht Düsseldorf (Saksamaa) 18. septembril 2020 – BT versus Eurowings GmbH
      (Kohtuasi C-438/20)
      (2020/C 433/25)
      Kohtumenetluse keel: saksa
      
         Eelotsusetaotluse esitanud kohus
      
      Landgericht Düsseldorf
      
         Põhikohtuasja pooled
      
      
         Apellant: BT
      
         Vastustaja apellatsioonimenetluses: Eurowings GmbH
      
         Eelotsuse küsimused
      
      
                  1.
               
               
                  Kas „vedamisest keeldumisega“ määruse (EÜ) nr 261/2004 (1) artikli 4 ja artikli 2 punkti j tähenduses on tegemist ka juhul, kui reisijate vedamisest asjaomase lennuga ei keelduta alles lähteväravas, vaid seda tehakse juba varem registreerimislauas, mistõttu nad ei ilmugi lähteväravasse?
               
            
                  2.
               
               
                  Juhul kui vastus esimesele küsimusele on jaatav: Kas „vedamisest keeldumisega“ määruse (EÜ) nr 261/2004 artikli 4 ja artikli 2 punkti j tähenduses on tegemist ka juhul, kui reisija lennule lubamisest keeldutakse registreerimislauas vaid mõni minut enne kavandatud väljumisaega, see tähendab ajal, mil pardaleminek on juba ilmselgelt lõppenud ja reisijate lennule lubamine ei ole de facto enam võimalik?
               
            
                  3.
               
               
                  Juhul kui vastus teisele küsimusele on eitav: Kas reisija broneeringu ümbervormistamine teisele lennule on „vedamisest keeldumine“ määruse (EÜ) nr 261/2004 artikli 4 ja artikli 2 punkti j tähenduses, kui reisija ilmub registreerimislauda vaid mõni minut enne kavandatud väljumisaega, see tähendab ajal, mil pardaleminek on juba ilmselgelt lõppenud ja reisijate lennule lubamine ei ole de facto enam võimalik, ning asjaomase reisija vedamisest on keeldutud pardalemineku lõppemise tõttu?
               
            
                  4.
               
               
                  Juhul kui vastus esimesele kuni kolmandale küsimusele on eitav: Kas määruse (EÜ) nr 261/2004 artikli 2 punkti j tuleb tõlgendada nii, et olukorras, kus reisijad asuvad õigeaegselt (käesoleval juhul: umbes kaks tundi) enne lennu väljumist registreerimislaua järjekorda, aga lennuettevõtja töökorralduses esinevate puuduste tõttu (nt liiga vähe avatud registreerimislaudu, töötajate vähesus, reisijaid ei teavitata valjuhääldi kaudu jne) ja/või häiringute tõttu lennujaamas (käesoleval juhul: pagasi konveierilindi rike) saabub nende järjekord registreerimislauas alles siis (käesoleval juhul: viis minutit enne kavandatud väljumisaega), kui pardaleminek on juba lõppenud ja reisijad jäetakse selle tõttu vedamata, on tegemist „lennureisist mahajätmisega“ määruse (EÜ) nr 261/2004 artikli 2 punkti j tähenduses?
               
            
         (1)  Euroopa Parlamendi ja nõukogu 11. veebruari 2004. aasta määrus, millega kehtestatakse ühiseeskirjad reisijatele lennureisist mahajätmise korral ning lendude tühistamise või pikaajalise hilinemise eest antava hüvitise ja abi kohta ning tunnistatakse kehtetuks määrus (EMÜ) nr 295/91 (ELT 2004, L 46, lk 1).